***MARGELIS***

TRAVEL SERVICES & COACH OPERATOR

 ΣΑΤΩΒΡΙΑΝΔΟΥ 3 – ΠΑΤΡΑ, 262 23

 ΤΗΛ: 2610222350 & 2610278259

e-mail: info@margelis.eu [www.margelis.eu](http://www.margelis.eu)

**ΣΑΡΔΗΝΙΑ – ΚΟΡΣΙΚΗ**

Μπονιφάτσιο, Αιάκειο, Καργκέζε, Προπριάνο, Όλμπια, Νουόρο, Οργκοσόλο, Κάλιαρι, Μπαρουμίνι, Αλγκέρο, Σάσαρι, Σαν Σπεράτε, Καστελσάρντο, Σάντα Σμεράλντα

**8 ΗΜΕΡΕΣ – ΑΕΡΟΠΟΡΙΚΩΣ**

|  |  |
| --- | --- |
| **ΑΝΑΧΩΡΗΣΗ** | **ΕΠΙΣΤΡΟΦΗ** |
| **24/08** | **31/08** |

**1η ημέρα: ΠΑΤΡΑ – ΑΘΗΝΑ – ΟΛΜΠΙΑ**

Συγκέντρωση των εκδρομέων στις 07:00 στη πλατεία Τριών Συμμάχων και αναχώρηση για το αεροδρόμιο Ελ. Βενιζέλος

Απευθείας πτήση για την Όλμπια. Η γνωριμία μας με το νησί της Σαρδηνίας ξεκινάει με την πανοραμική μας βόλτα στη διάσημη περιοχή της Σμαραγδένιας ακτής (Costa Smeralda), κύριο τουριστικό πόλο της Σαρδηνίας. Πόρτο Τσέρβο, Πόρτο Ροτόντο, Γκόλφο Αράντσι είναι μερικά από τα γραφικά λιμανάκια της φημισμένης ακτής. Εγκατάσταση στο ξενοδοχείο μας στην Όλμπια, μια πόλη φοινικικής καταγωγής, σύγχρονη και πολύβουη. Βόλτα στο ιστορικό της κέντρο όπου ξεχωρίζουν ο Καθεδρικός ναός Σαν Σιμπλίτσιο, το αρχαιολογικό μουσείο και η εκκλησία του Αποστόλου Παύλου.

**2η ημέρα: ΟΛΜΠΙΑ (ΜΠΟΝΙΦΑΤΣΙΟ, ΣΑΡΤΕΝΕ, ΠΡΟΠΡΙΑΝΟ) – ΑΙΑΚΕΙΟ ΚΟΡΣΙΚΗΣ**

Οδική μετάβαση στην περιοχή της Σάντα Τερέζα ντε Γκαλούρα από όπου θα επιβιβαστούμε στο φέρρυ μποτ για να διασχίσουμε τα στενά του Μπονιφάτσιο και να φτάσουμε στην απέναντι ακτή στο νησί της Κορσικής. H στρατηγική θέση της καστροπολιτείας είναι πραγματικά μοναδική. Το Μπονιφάτσιο είναι χτισμένο σε μια υδάτινη εσοχή-φιορδ με την τραχιά μορφολογία του εδάφους να σε αφήνει μετέωρο μεταξύ του απέραντου γαλάζιου και του εξίσου γαλανού ορίζοντα. Κάστρα και τείχη οριοθετούν το τοπίο κι ανοίγουν παράθυρα στη φαντασία πίσω από τις ερμητικά κλειστές πόρτες των σπιτιών. Συνδέεται με το έπος της Οδύσσειας καθώς εικάζεται από πολλούς ότι είναι η περιοχή που κατοικούσαν οι Λαιστρυγόνες Κύκλωπες. Η γνωριμία με την πόλη ξεκινάει με την εντυπωσιακή Σιταντέλα που σήμερα αποτελεί το ιστορικό κέντρο της περίφημης Άνω Πόλης και την οποία θα προσεγγίσουμε με ειδικό τουριστικό τρενάκι. Τα μεσαιωνικά γραφικά στενά, οι επιβλητικοί προμαχώνες, η διάσημη κεντρική οδός των Δύο Αυτοκρατόρων, μιας και κατά μήκος της βρίσκονται τα παλάτια που φιλοξένησαν το Κάρολο το 5ο και τον Μέγα Ναπολέοντα, ο Γοτθικός Ναός του Αγίου Δομίνικου, μεγαλύτερη εκκλησία όλης της Κορσικής, τα περίφημα σκαλοπάτια του Βασιλιά Αραγόν και η Εσπλανάντα του Αγίου Φρανσουά με την απρόσκοπτη θέα ως τη Σαρδηνία απέναντι αποτελούν τα βασικά σημεία της περιήγησής μας. Συνεχίζοντας θα περάσουμε από το αμφιθεατρικά χτισμένο στην κοιλάδα Ριζάνες, Σάρτενε, και θα σταθούμε για καφέ και μια βόλτα στην μαρίνα του, στο παραθαλάσσιο Προπριάνο, παραθεριστικό θέρετρο των Κορσικανών, πριν καταλήξουμε αργά το απόγευμα στο Αιάκειο.

**3η ημέρα: ΑΙΑΚΕΙΟ (ΚΑΡΓΚΕΖΕ)**

Το Αιάκειο είναι η μεγαλύτερη πόλη και πρωτεύουσα της Κορσικής. Η ετυμολογία του ονόματος δεν είναι γνωστή και μπορεί να προέρχεται από το μυθικό ήρωα Αίαντα. Σε βυζαντινές πηγές του 600 μ.Χ. αναφέρεται ως Αγιάτιο, δείχνοντας ότι ίσως προέρχεται από ελληνική λέξη. Εκεί τo 1769 γεννήθηκε ο Ναπολέων Βοναπάρτης και φυσικά το σπίτι του, η Κάσα Μπουόναπαρτε αποτελεί και το κορυφαίο αξιοθέατο μας. Η ξενάγησή μας θα επικεντρωθεί στο ιστορικό κέντρο μας πόλης, όπου σχεδόν κάθε βήμα μας θυμίζει την εμβληματική αυτή προσωπικότητα της παγκόσμιας ιστορίας. Οι εντυπωσιακές πλατείες Φος και ντε Γκόλ, ο κεντρικός δρόμος με τα σπουδαία δημόσια κτίρια και τα εντυπωσιακά παλάτια των ευγενών, ο περίφημος Καθεδρικός Ναός μας Πόλης και φυσικά η πλατεία Λετίσια, εδώ που βρίσκεται το σπίτι που γεννήθηκε ο Μέγας Ναπολέων και που σήμερα έχει μετατραπεί σε μουσείο αφιερωμένο σε αυτόν και τη ζωή του, θα μας κρατήσουν αμείωτο το ενδιαφέρον. Νωρίς το απόγευμα θα επισκεφθούμε το γραφικό Καργκέζε, γνωστό για την όμορφη αρχιτεκτονική του και την πλούσια ιστορία του. Ιδρύθηκε τον 18ο αιώνα από Έλληνες πρόσφυγες που έφυγαν από την Πελοπόννησο για να αποφύγουν τις Οθωμανικές διώξεις. Το χωριό διατηρεί την ελληνική του κληρονομιά, με δύο εκκλησίες, μία ελληνική ορθόδοξη και μία ρωμαιοκαθολική, που βρίσκονται αντικριστά. Είναι επίσης γνωστό για τις όμορφες παραλίες του και τα κρυστάλλινα νερά, καθιστώντας το δημοφιλή προορισμό για τουρίστες που αναζητούν χαλάρωση και φυσική ομορφιά. Επιστροφή στο Αιάκειο.

**4η ημέρα: ΑΙΑΚΕΙΟ (ΚΑΣΤΕΛΣΑΡΝΤΟ, ΣΑΣΑΡΙ) – ΑΛΓΚΕΡΟ ΣΑΡΔΗΝΙΑΣ**

Επιστροφή με πρωινό πλοίο από το Αιάκειο στο Πόρτο Τόρρε της Σαρδηνίας με το οδοιπορικό μας στο νησί να ξεκινά από το γραφικό Καστελσάρντο και το μεσαιωνικό κάστρο του χτισμένο πάνω στον βράχο από την δυναστεία Dorias. Το Σάσαρι που θα σταθούμε αμέσως μετά είναι η 2η μεγαλύτερη πόλη της Σαρδηνίας και η ιστορία του ξεκινά από τον 12ο αιώνα. Η πόλη ιδρύθηκε από τους κατοίκους του Ρωμαϊκού λιμανιού Πόρτο Τόρρες, οι οποίοι μετακινήθηκαν στο εσωτερικό του νησιού για να αποφύγουν τις επιθέσεις των Σαρακηνών. Κατά τη διάρκεια των αιώνων, το Σάσαρι κυβερνήθηκε από διάφορες δυνάμεις, όπως η Πίζα, η Δημοκρατία της Γένοβας, το Στέμμα της Αραγονίας και η Ισπανία, οι οποίες συνέβαλαν σημαντικά στην πολιτιστική του κληρονομιά. Σήμερα είναι εμπορικό, τουριστικό, καλλιτεχνικό και πολιτικό κέντρο της Σαρδηνίας. Η πόλη είναι γνωστή για τα καλλιτεχνικά της έργα, όπως τα ανάκτορα, το πηγάδι του Ροσέλλο και τα νεοκλασικά κτίρια. Άφιξη το απόγευμα στο ξενοδοχείο μας στο Αλγκέρο.

**5η ημέρα: ΑΛΓΚΕΡΟ (ΜΠΟΖΑ, ΟΡΙΣΤΑΝΟ, ΣΑΝ ΜΠΕΡΑΤΕ) – ΚΑΛΙΑΡΙ ΣΑΡΔΗΝΙΑΣ**

Πρωινή περιπατητική εξερεύνηση της πόλης του Αλγκέρο που ιδρύθηκε στις αρχές του 12ου αιώνα από την πλούσια γενοβέζικη οικογένεια των Ντόρια. Τα στενά δρομάκια, το παλιό λιμάνι, ο Καθεδρικός Ναός και η ενετική αρχιτεκτονική της παλιάς πόλης θα είναι σίγουρα μια ευχάριστη αποκάλυψη. Η ιστορία της πλούσια σε κατακτητές όπως οι Αραγόνες και οι Καταλανοί που την οδήγησαν σε μεγάλη οικονομική άνθιση, αλλά και οι Αψβούργοι και άρχοντες της Σαβοΐας που την οδήγησαν σε οικονομικό και κοινωνικό μαρασμό. Και παρά το πλήγμα που δέχτηκε από τους βομβαρδισμούς κατά τον Β’ Παγκόσμιο Πόλεμο, κατάφερε να ορθοποδήσει και να αποτελεί πια στις μέρες μας έναν από τους πιο δημοφιλείς τουριστικούς προορισμούς στη Μεσόγειο. Διατρέχοντας στη συνέχεια την δυτική ακτή του νησιού μέσω Μπόζα και Οριστάνο, κατευθυνόμαστε νοτιότερα όπου λίγο πριν προσεγγίσουμε το Κάλιαρι βρίσκεται το χωριό Σαν Σπεράτε, το οποίο χαρακτηρίζεται υπαίθριο μουσείο εξαιτίας των ευφάνταστων τοιχογραφιών του. Σύντομη βόλτα στο Σαν Σπεράτε για να καταλήξουμε το απόγευμα στο Κάλιαρι όπου και θα διανυκτερεύσουμε.

**6η ημέρα: ΚΑΛΙΑΡΙ**

Το Κάλιαρι που θα ξεναγηθούμε σήμερα και στην τοπική διάλεκτο σημαίνει «κάστρο», είναι η μεγαλύτερη πόλη και πρωτεύουσα της Σαρδηνίας. Μεταξύ του 1324 και 1848 υπήρξε η πρωτεύουσα του βασιλείου της Σαρδηνίας. Ο μνημειακός της πλούτος με Art Nouneau οικοδομήματα την κάνει να φέρει επάξια όχι μόνο τον τίτλο της πρωτεύουσας αλλά και της πολιτιστικής και πνευματικής πόλης της Σαρδηνίας. Ρωμαϊκά και βυζαντινά μνημεία, μεσαιωνικές οχυρώσεις αλλά και το αρχαιολογικό Μουσείο της θα μας ταξιδέψουν στο πλούσιο παρελθόν της.

**7η ημέρα: ΚΑΛΙΑΡΙ (ΜΠΑΡΟΥΜΙΝΙ ΣΟΥ ΝΟΥΡΑΞΙ, ΟΡΓΚΟΣΟΛΟ) – Επαρχία ΝΟΥΟΡΟ**

Πρώτη στάση της ημέρας ο αρχαιολογικός χώρος Σου Νουράξι, στην περιοχή του Μπαρουμίνι. Η αρχαιολογική σκαπάνη στην περιοχή αυτή έφερε στο φως εργαλεία, κεραμικά αγγεία και πέτρινα σκεύη που αποτέλεσαν κορυφαία ευρήματα στη μελέτη της προϊστορικής περιόδου του νησιού. Πέτρινοι πύργοι με οικισμούς μιας περιόδου που ξεκινάει τον 17ο π.Χ. αιώνα και φτάνει μέχρι τον 6ο π.Χ. αιώνα, επιβεβαιώνει την ύπαρξη του πολιτισμού Νουγάγκι. Κωνικές κατοικίες, διαφόρων χρήσεων, λατρευτικά αντικείμενα και οικίσκοι που φιλοξένησαν πολιτικούς ηγέτες πρώιμων κοινωνικών δομών, επιβίωσαν στο νησί για πάνω από 10 αιώνες μέχρι οι Καρχηδόνιοι να κατακτήσουν την περιοχή και να την παραδώσουν στους τελευταίους προχριστιανικούς αιώνες στην ρωμαϊκή επέλαση. Συνεχίζοντας θα γνωρίσουμε την ενδοχώρα του νησιού διασχίζοντας την περιοχή της Μπαρμπαριάς, που την λυμαίνονταν οι «κλέφτες με την προβιά» όπως έλεγαν οι Ρωμαίοι και που ο Κικέρωνας της έδωσε το όνομα BARBARIA, από την ελληνική λέξη «Βάρβαρος». Πρόκειται για μία από τις πιο αραιοκατοικημένες ορεινές περιοχές της Ευρώπης όπου δεσπόζει το όρος Γκεναρκέτου. Αυτό φυσικά το χαρακτηριστικό έδωσε και την ευκαιρία στην περιοχή να διατηρήσει σημαντικά στοιχεία των τοπικών διαλέκτων ακόμα και σήμερα, και να κρατήσει αναλλοίωτα πολιτιστικά και λαογραφικά στοιχεία της Σαρδηνίας. Εμείς θα σταθούμε στο χωριό Οργκοσόλο, γνωστό για τις τοιχογραφίες του με πολιτικό κυρίως περιεχόμενο. Απογευματινή άφιξη στο ξενοδοχείο μας στην ευρύτερη περιοχή της επαρχίας Νουόρο, πχ Ντόργκαλι, Οροσέι, Μπίτι.

**8η ημέρα: Επαρχεία ΝΟΥΟΡΟ – ΟΛΜΠΙΑ – ΑΘΗΝΑ – ΠΑΤΡΑ**

To πλούσιο οδοιπορικό μας ολοκληρώνεται σήμερα με το Νουόρο για να επισκεφθούμε το Λαογραφικό μουσείο που διαθέτει πλούσιες συλλογές από καθημερινά αντικείμενα χρήσης όπως ενδύματα, κοσμήματα, υφάσματα σκαλιστά ξύλινα χειροτεχνήματα, μουσικά όργανα, σκεύη οικιακής χρήσης και εργαλεία. Γεμάτοι όμορφες εντυπώσεις κατευθυνόμαστε στο αεροδρόμιο της Όλμπια από όπου η απευθείας πτήσης της Aegean θα μας επιστρέψει στην Αθήνα. Άφιξη στην Αθήνα και άμεση αναχώρηση για την Πάτρα.

**ΤΙΜΗ ΣΥΜΜΕΤΟΧΗΣ ΚΑΤΑ ΑΤΟΜΟ**

|  |  |  |
| --- | --- | --- |
|  | **Early booking έως 31/05** | **Κανονική Τιμή από 01/06** |
| Τιμή σε δίκλινο | 2.000 € | 2.080 € |
| Τιμή σε μονόκλινο | 2.640 € | 2.720 € |

**ΠΕΡΙΛΑΜΒΑΝΟΝΤΑΙ:**

* Αεροπορικά εισιτήρια με AEGEAN AIRLINES
* Διαμονή με πρωινό καθημερινά σε ΚΕΝΤΡΙΚΑ 4\* ξενοδοχεία ως ακολούθως

Όλμπια : For You / Mercure

Κάλιαρι : Regina Margherita / Thotel

Αλγκέρο : Calabona / Catalunya / Rina

Αιάκειο : BW Amirateu / Mercure

Επαρχία Νουόρο : Dorgali / Bitti/ Orosei

* Μετακινήσεις με κλιματιζόμενο πούλμαν & Κόστος εισόδων πόλεων check Point
* Μεταφορές, εκδρομές, ξεναγήσεις όπως περιγράφονται στο πρόγραμμα
* Μεταφορά με πούλμαν ή mini bus από Πάτρα – Αεροδρόμιο Ελ. Βενιζέλος – Πάτρα
* Εισιτήρια πλοίων Σαντα Τερεζα Γκαλούρα – Μπονιφάτσιο & Αιάκειο - Πόρτο Τόρρες
* Είσοδοι σε : Σου Νουράξι, λαογραφικό μουσείο Νουόρο
* Ασφάλεια αστικής ευθύνης / Φ.Π.Α. / Ταξιδιωτικό φάκελο με χρήσιμες πληροφορίες
* Έμπειρο αρχηγό/συνοδό σε όλη την διάρκεια του ταξιδιού
* **Φόροι αεροδρομίων**
* Ατομική ταξιδιωτική ασφάλιση με καλύψεις και για covid

**ΔΕΝ ΠΕΡΙΛΑΜΒΑΝΟΝΤΑΙ:**

* Δημοτικοί Φόροι
* Είσοδοι σε μουσεία & αρχαιολογικούς χώρους.
* Οτιδήποτε δεν αναφέρεται στα περιλαμβάνονται.

**ΠΤΗΣΕΙΣ – AEGEAN AIRLINES**

ΑΘΗΝΑ – ΟΛΜΠΙΑ: 12:50 – 14:05

ΟΛΜΠΙΑ – ΑΘΗΝΑ: 14:55 – 10:00

**ΣΗΜΕΙΩΣΕΙΣ:**

* Προκαταβολή για κράτηση θέσης: 600 € και φωτοτυπία της ταυτότητας και στις 2 όψεις ή του διαβατηρίου στη σελίδα της φωτογραφίας. H εξόφληση θα πρέπει να γίνει το αργότερο έως τις 05/08
* Απαραίτητα ταξιδιωτικά έγγραφα που πρέπει να έχετε μαζί σας στο ταξίδι σας: Ταυτότητα νέου τύπου με λατινικούς χαρακτήρες (15ετίας) ή διαβατήριο με 6μηνη ισχύ.
* Το πρόγραμμα είναι ενδεικτικό και ενδέχεται να αλλάξει η σειρά των επισκέψεων.
* Η ροή του προγράμματος ενδέχεται να διαφοροποιηθεί χωρίς να παραλείπεται κάτι, πχ. σε περίπτωση αλλαγής των δρομολογίων πλοίων Αιάκειο – Πόρτο Τόρρες ή επιστροφή στην Σαρδηνία θα γίνει μέσω της ακτοπλοϊκής γραμμής Μπονιφάτσιο – Σάντα Τερέζα ντε Γκαλούρα
* Σε περίπτωση ακύρωσης της κράτησης σας επιβαρύνεστε με τα παρακάτω ποσά επί της αξίας της εκδρομής. Σε διάστημα από την εγγραφή έως 45 ημέρες παρακρατείτε η προκαταβολή, σε διάστημα από 44 – 15 ημέρες το 50% της αξίας της εκδρομής και από 14 ημέρες έως την ημέρα της αναχώρησης ο πελάτης χρεώνεται με ακυρωτικά που αντιστοιχούν στο 100% της αξίας της εκδρομής.